[bookmark: _GoBack]ผลของนวัตกรรมทีมกู้ชีพฟันน้ำนมต่อความรู้และการรับรู้สมรรถนะแห่งตนในการช่วยฟื้นคืนชีพ
ขั้นพื้นฐานของนักเรียนประถมศึกษาตอนปลาย จังหวัดศรีสะเกษ 

ชื่อ นามสกุล 1. นายจอมพงศ์ โคยามา พยาบาลวิชาชีพปฏิบัติการ 
	      2. นางสาวณปภัทช์ เติมใจ นักฉุกเฉินการแพทย์ 
หน่วยงาน กลุ่มงานการพยาบาลผู้ป่วยอุบัติเหตุและฉุกเฉิน ร่วมกับกลุ่มงานเวชศาสตร์ฉุกเฉิน โทร 4001
บทคัดย่อ
ภาวะหัวใจหยุดเต้นเฉียบพลัน เป็นปัญหาสาธารณสุขที่สำคัญทั่วโลก เนื่องจากเป็นสาเหตุหลักของการเสียชีวิตอย่างกะทันหัน สำหรับภาวะหัวใจหยุดเต้นในเด็ก แม้จะพบไม่บ่อยเมื่อเทียบกับผู้ใหญ่ แต่ถือเป็นภาวะฉุกเฉินที่มีความรุนแรง และมีอัตราการเสียชีวิตในระดับสูง โดยเฉพาะในกรณีที่เกิดนอกโรงพยาบาล ซึ่งมีอัตราการรอดชีวิตต่ำและมีเพียงส่วนน้อยของผู้รอดชีวิตที่มีผลลัพธ์ทางระบบประสาทที่ดีขึ้น อย่างไรก็ตามหากผู้ป่วยได้รับการช่วยฟื้นคืนชีพอย่างทันท่วงที ก็จะสามารถเพิ่มโอกาสรอดชีวิตให้กับผู้ป่วยได้ 
การวิจัยครั้งนี้เป็นการวิจัยกึ่งทดลองแบบ One Group Pretest-Posttest Design มีวัตถุประสงค์เพื่อศึกษาผลของนวัตกรรมทีมกู้ชีพฟันน้ำนมต่อความรู้และการรับรู้สมรรถนะแห่งตนในการช่วยฟื้นคืนชีพขั้นพื้นฐานของนักเรียนประถมศึกษาตอนปลาย จังหวัดศรีสะเกษ กลุ่มตัวอย่างเป็นนักเรียนชั้นประถมศึกษาตอนปลาย จำนวน 66 คน คัดเลือกกลุ่มตัวอย่างแบบเจาะจง รูปแบบของกิจกรรมประกอบไปด้วย กิจกรรมลดการกระตุ้นทางอารมณ์ การใช้นวัตกรรมทีมกู้ชีพฟันน้ำนมที่มีองค์ประกอบ ได้แก่ การบรรยาย การดูวีดิทัศน์ การใช้ตัวแบบ และฝึกทักษะการช่วยฟื้นคืนชีพขั้นพื้นฐานร่วมกับการใช้เครื่องกระตุกไฟฟ้าหัวใจอัตโนมัติ ดำเนินกิจกรรมเป็นระยะเวลา 2 วัน เก็บข้อมูลโดยใช้แบบประเมินความรู้ แบบประเมินการรับรู้สมรรถนะแห่งตน และแบบประเมินทักษะการช่วยฟื้นคืนชีพขั้นพื้นฐาน เครื่องมือมีค่าความตรงทั้งฉบับเท่ากับ 0.82 และมีค่าความเชื่อมั่น 0.76, 0.72 และ 0.74 ตามลำดับ วิเคราะห์ข้อมูลโดยใช้สถิติเชิงพรรณนา และการทดสอบค่าทีแบบ Paired-Samples T-Test 
ผลการวิจัยพบว่า ภายหลังการทดลอง กลุ่มตัวอย่างมีคะแนนเฉลี่ยความรู้ การรับรู้สมรรถนะแห่งตน และทักษะการช่วยฟื้นคืนชีพขั้นพื้นฐานสูงกว่าก่อนการทดลองอย่างมีนัยสำคัญทางสถิติที่ระดับ .05 (p < .05)
	ผลการวิจัยครั้งนี้แสดงให้เห็นว่า นวัตกรรมทีมกู้ชีพฟันน้ำนมสามารถส่งเสริมความรู้ การรับรู้สมรรถนะแห่งตน และทักษะการช่วยฟื้นคืนชีพขั้นพื้นฐานของนักเรียนระดับประถมศึกษาตอนปลายได้อย่างมีประสิทธิภาพ ดังนั้น ทีมสุขภาพและสถานศึกษาควรนำนวัตกรรมดังกล่าวไปประยุกต์ใช้ในการจัดอบรมการช่วยฟื้นคืนชีพขั้นพื้นฐานแก่เด็กและเยาวชน เพื่อเพิ่มศักยภาพในการช่วยเหลือผู้ป่วยในภาวะฉุกเฉินและลดอัตราการเสียชีวิตในชุมชนต่อไป

คำสำคัญ: นวัตกรรมทีมกู้ชีพฟันน้ำนม ความรู้ การรับรู้สมรรถนะแห่งตน การช่วยฟื้นคืนชีพขั้นพื้นฐาน นักเรียนประถมศึกษาตอนปลาย






